**Uloga roditelja u odgoju djece**

*Uloga roditelja se uči.*

* Nije slučajno kad se naglašava: sretna obitelj – dobra djeca. Dobri odnosi u obitelji neupitno utječu na razvoj djeteta. Svakodnevne dječje reakcije u kući, predškolskoj ustanovi ili školi to najbolje pokazuju. Zato nije nimalo upitno što stručnjaci pedagozi, psiholozi i drugi preporučuju što sustavniju suradnju roditelja i djece. Na ovaj način roditelji upućuju svoju djecu u moralne norme ponašanja i uče ih obvezama i odgovornosti od najranijih dana.
* Međusobni odnosi roditelja imaju i te kako velik utjecaj na dijete, prije svega na njegovu emocionalnu stabilnost. Dijete koristi roditelje kao uzor za svoje ponašanje i prilagođavanje u životu. Ako mu roditelji nisu dobro prilagođeni, dijete ima nepouzdan (slab) uzor za imitaciju u ponašanju. Osnovni model ponašanja, koji se razvija i formira u kući, nikad se ne gubi potpuno, iako se kasnije mijenja, upotpunjuje u životu.
* Ako se roditelji u nečemu ne slažu, a naročito ako se nesporazumi odnose na dijete ili su vezani za njega, trebaju izbjeći nervozne rasprave. Naročito se pri tome treba izbjegavati povlađivanje djetetu. Ako je jedan od roditelj dopustio djetetu (ili zabranio) da ono npr. nešto uzme (kolač) ili gleda televiziju, bolje je da se drugi roditelj tome ne protivi. Konačna rasprava između roditelja neka se ostvari kad ono nije prisutno. Raspravljaju li majka i otac pred djetetom, ono to doživljava kao šok. Takvi roditelji nisu dobro prilagođeni, ne ostvaruju pozitivno pedagoško ozračje u obiteljskom odgoju pa dijete ima problematičan i nepouzdan model za imitaciju koji može dovesti do njegovog problematičnog ponašanja.
* Obitelj u kojoj postoji suradnja, podrška razvoju i razumijevanje između roditelja i djece, sredina u kojoj su ostvareni i humani obiteljski odnosi, gdje postoji volja da se zadovolje potrebe djeteta, stvara sigurnost da ono bude prilagođena i pozitivna ličnost.
* Bez obzira na to u kojim uvjetima se ostvaruje obiteljski odgoj, on zahtijeva veliku požrtvovnost, razumijevanje, potporu, ljubav, podršku…. svih članova obitelji. Pravilno usklađeni odnosi između djeteta i roditelja osiguravaju njegov pravilan razvoj. Dijete vrlo rano počinje shvaćati neke svoje potrebe i prihvaća ih kao svoju obvezu. Pravilnim stavom koji se izražava blagom pohvalom, ali putem isticanja obveza, dijete shvaća i prihvaća svoje dužnosti.

U odgoju je temeljno pedagoško pravilo:

***POMOZITE DJETETU, ALI NE SPUTAVAJTE NJEGOVU INICIJATIVU.***

**Što roditelji trebaju osigurati djeci? Mnogo i malo. Suština je u kvaliteti odnosa.**

☺ Imati vremena za dijete je najveća vrijednost, najveći dar.

☺ Prihvatiti ozbiljno dijete, njegov svijet, probleme i potrebe.

☺ Razvijati s djetetom odnos povjerenja, blizine, razumijevanja i dijaloga.

☺ Postaviti jasne granice; što je moguće, a što ne.

☺ Učiti djecu da znaju čekati, štedjeti i – po potrebi – odreći se nečega.

☺ Kategorički dati do znanja da „imam pravo na to i to“, „morate mi to dati“ – ne postoji, nego je u najmanju ruku – stvar dobre volje, pažnje, ljubav i respekta roditelja. To se ne može platiti ni iznuditi na silu.

☺ Ono što se daje, treba davati od srca. Ne prigovarati, ne zaduživati, ne činiti djecu ovisnom.

☺Ako je bilo propusta i s jedne i s druge strane, povući crtu ispod svega i započeti iznova.

***Biti roditelj znači stalno učiti. Vrijeme uloženo u vaše dijete, najbolje je ulaganje.***

Tekst je preuzet iz knjige: Vladimir Rosić, *Odgoj, obitelj, škola.* Rijeka, 2005.